Dobson soek adjudant vir Jantjies | Netwerk24
Dobson soek adjudant vir Jantjies
Deur Stephen Nell 26 Julie 2019 09:15
Paul de Wet, wat onverwags as die Westelike Provinsie se skrumskakel gekies is vir Saterdag se Curriebeker-rugbywedstryd teen die Goue Leeus, oefen Donderdag op Nuweland.Foto: Gallo Images
Josh Stander is die WP se losskakel vir Saterdag se wedstryd teen die Goue Leeus. Foto: Gallo Images
John Dobson, die Westelike Provinsie se afrigter, is op soek na 'n adjudant vir Herschel Jantjies op skrumskakel vir die Stormers in aanstaande jaar se Superrugby-reeks.
Dáárom het die Streeptruie se breier Donderdag die onverwagse skuif gedoen om vir Paul de Wet die nr. 9-trui te gee vir Saterdag se Curriebeker-wedstryd teen die Goue Leeus op Nuweland. Justin Phillips is uit die 23-tal gepos.
"Paul is reeds vir aanstaande jaar gekontrakteer en ons weet die uurglas loop leeg vir Jano Vermaak se loopbaan. Herschel gaan ons voorkeur-skrumskakel wees, maar wie staan volgende in die tou? Ons kan nie 'n speler in die CB-reeks oor die hoof sien en dan in die Superreeks vir hom sê hy staan tweede in die tou nie," het Dobson met die bekendmaking van sy span gesê.
"Paul is 'n baie opwindende speler. Hy het die X-faktor wanneer hy 'n lopie van agter die oond maak en is ongelooflik vinnig. Hy kan ook vleuel speel," sê Dobson.
Daarin kan waarskynlik gelees word dat daar onsekerheid oor Phillips se toekoms by die WP is.
Op losskakel lol Jean-Luc du Plessis se heupe weer – 'n chroniese besering wat elke nou en dan opvlam. Dobson vrees dat dit vorentoe 'n konstante tema in Du Plessis se loopbaan kan wees.
Du Plessis was ook verlede Saterdag van stryk in die WP se nederlaag van 27-32 teen die Haaie in Durban.
Josh het goed gevaar toe hy opgestuur is en ons sou hom altyd op 'n kol 'n geleentheid in die beginspan gegee het.
"Dis 'n kwessie van werkslading en Jean-Luc het ruskans nodig. Hy het nie vandeesweek geoefen nie. Ons pos hom nie. Josh het goed gevaar toe hy opgestuur is en ons sou hom altyd op 'n kol 'n geleentheid in die beginspan gegee het," sê Dobson.
Du Plessis het volgens Dobson 'n "baie ongewone" probleem met sy chroniese besering. "Hy is al 'n keer of twee Amerika toe om dit te probeer regdokter," sê hy.
"Die een voordeel van die kort CB-reeks, wat hopelik vir ons in die eerste week van September gaan eindig, is dat Jean-Luc vier maande sal hê om te herstel voor die begin van die volgende seisoen."
Volgens Dobson is die Springbok-kaptein, Siya Kolisi, baie naby aan fiks, maar kon hy nog nie oorweeg word nie.
"Siya het vandeesweek voluit geoefen. As ons nie aanstaande naweek 'n loslootjie gehad het nie, sou hy dan reeds gespeel het," sê hy.
Die WP het nietemin woema in sy losvoorspeler-kombinasie gekry met Sikhumbuzo Notshe wat terugkeer op agtsteman ná 'n groot impak van die plaasvervangersbank af teen die Haaie. Jaco Coetzee bevind hom gevolglik op die plaasvervangersbank.
Dillyn Leyds is op heelagter nadat hy uit die Bok-kamp vrygestel is, wat beteken dat SP Marais vleuel toe skuif in die plek van Edwill van der Merwe.